আপডেট: ০২ মার্চ ২০১৮ - ০৬:৩৪ | প্রকাশিত: শুক্রবার ০২ মার্চ ২০১৮ | প্রিন্ট সংস্করণ
স্পোর্টস ডেস্ক : চলতি সপ্তাহেই পায়ের সার্জারি হওয়ার কথা নেইমারের। অস্ত্রোপচার সম্পন্ন হবে ব্রাজিলে। এক বিবৃতিতে বিষয়টি নিশ্চিত করেছে পিএসজি। এর আগে নেইমার বাবা নেইমার সান্তোস সিনিয়র যত দ্রুত সম্ভব সার্জারির দাবি জানান। আর অপেক্ষা করা সম্ভব নয় বলেও নিজের অবস্থান স্পষ্ট করেন তিনি। জুনে অনুষ্ঠেয় বিশ্বকাপে পূর্ণ ফিটনেসে লক্ষ্যে অস্ত্রোপচারের পথ বেছে নিয়েছেন ব্রাজিলিয়ান সেনসেশন। এ ধরনের সার্জারি থেকে পুরোপুরি সুস্থ হতে সময় লাগে দুই মাস। তিন মাসও লেগে যেতে পেরে। প্রত্যাশিত সময়ে ফিট হলেও মে মাসের আগে হয়তো প্রতিযোগিতামূলক ম্যাচে ফেরা হচ্ছে না পেলের উত্তরসূরির। তখন রাশিয়া ওয়ার্ল্ডকাপের বাকি থাকবে এক মাস। সেলেকাও সমর্থকদের শঙ্কাটা সেখানেই। বিশ্ব শ্রেষ্ঠত্বের আসরে সেরা নেইমারকে পাওয়া যাবে তো! গত রোববার (২৫ ফেব্রুয়ারি) মার্শেইয়ের বিপক্ষে ৩-০ গোলে জেতা লিগ ম্যাচে অ্যাঙ্কেলে (গোড়ালি) চোট পান নেইমার। অশ্রুসিক্ত হয়ে হাত দিয়ে মুখ ঢেকে স্ট্রেচারে করে মাঠ ছাড়েন নেইমার।পরীক্ষার রিপোর্ট বড় ধরনের দুঃসংবাদই বয়ে আনে। গোড়ালির হাড় না ভাঙলেও ডান পায়ের পাতার হাড়ে ফ্র্যাকচার হয়েছে। বাজেভাবে ক্ষতিগ্রস্ত হয়েছে গোড়ালি। মে মাসের আগে পুরোপুরি সুস্থ হয়ে ওঠার সম্ভাবনা ক্ষীণ। ৬ থেকে ৮ সপ্তাহ থাকতে হবে মাঠের বাইরে।পিএসজি ঘোষণা দিয়েছে, তারা এবং ব্রাজিল টিম নেইমারের সার্জারি করানোর ব্যাপারে রাজি। তিনদিনের প্রাথমিক চিকিৎসার পর কঠোর মেডিকেল প্রোটোকলের মধ্যে পিএসজি ও ব্রাজিল ন্যাশনাল টিম মেডিকেল স্টাফ দু’পক্ষই যৌথভাবে সিদ্ধান্ত নেয়। ফ্রেঞ্চ জায়ান্টরা বিবৃতিতে আরও যোগ করে, খেলোয়াড়ের ইচ্ছা অনুযায়ী সার্জারি করবেন ডা. রদ্রিগো লাসমার। সহযোগী হিসেবে থাকবেন পিএসজির প্রতিনিধি প্রফেসন সেইল্যান্ট।